ทิพยลั่นปีหน้าเบี้ย1.8หมื่นล้าน
เน้นฐานลูกค้ารายย่อยรถยนต์ควักจ่ายเคลมน้ำท่วม350ล้าน
21 ธ.ค. 2554

เน้นฐานลูกค้ารายย่อยรถยนต์ควักจ่ายเคลมน้ำท่วม350ล้าน
ทิพยประกันลุยต่อลูกค้ารายย่อยปีหน้าขอกวาดเบี้ย 1.8 หมื่นล้าน
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า ในปี 2555 บริษัทยังมุ่งขยายธุรกิจไปยังลูกค้ารายย่อยเป็นหลัก โดยตั้งเป้าเติบโตให้ได้ 40% หรือมีเบี้ยประมาณ 1.8 หมื่นล้านบาท ซึ่งสินค้าหลักจะเป็นแบบประกันภัยรถยนต์ที่ตั้งเป้าเติบโตอีก 70% เนื่องจากฐานลูกค้ายังต่ำยังมีโอกาสขยายตัวอีกมาก แต่บริษัทก็ยึดตามนโยบายเดิมที่ต้องรักษาสัดส่วนเบี้ยประกันรถยนต์ไม่ให้เกิน 30% ของเบี้ยรับรวม เพื่อให้เหมาะสมและไม่เสี่ยงเกินไป
ประกันอุบัติเหตุส่วนบุคคล (พีเอ) คาดว่าจะเติบโตได้ไม่มากนัก เพราะตลาดอิ่มตัวแล้ว โดยคาดว่าจะมีเบี้ยประมาณ 2,000 ล้านบาท และยังมีในส่วนของประกันอัคคีภัยอีก ซึ่งเน้นขายผ่านทุกช่องทาง รวมถึงขยายฐานตัวแทนให้เพิ่มอีก 4,000 คน เป็น 6,247 คน เมื่อเทียบกับปีนี้ที่บริษัทมีตัวแทนเพิ่มขึ้น 2,000 คน จากเดิมมีแค่ 247 คน
สำหรับผลการดำเนินงานในปี 2554 คาดว่าจะได้เบี้ยตามเป้าที่ 1.4 หมื่นล้านบาท โดยได้มาจากเบี้ยรถยนต์ 3,000 ล้านบาท เติบโต 70% เมื่อเทียบกับปีที่ผ่านมาที่มีเบี้ย 1,600 ล้านบาท ซึ่งในช่วงเวลาที่เหลือของปีนี้ก็มีโอกาสได้เบี้ยรถยนต์ถึง 3,200 ล้านบาท โดยสัดส่วนของเบี้ยรถยนต์ในปีนี้ก็ยังอยู่ที่ระดับ 20% ตามนโยบาย 
นอกจากนี้ ในส่วนของค่าสินไหมจากน้ำท่วมนั้นมีประมาณ 6,000-7,000 ล้านบาท เป็นในส่วนของลูกค้ารายใหญ่ 80% และลูกค้ารายย่อย 20% ซึ่งเป็นรถยนต์ประมาณ 2,000 คัน และมีในส่วนที่ต้องจ่ายค่าเสียหายทั้งคันอยู่ 100 คัน หรือประมาณ 60 ล้านบาท และจ่ายค่าสินไหมในส่วนของที่อยู่อาศัยรายย่อย 450 ล้านบาท จากบ้าน 1,000 หลัง ซึ่งบริษัทต้องจ่ายเงินเองจริงๆ อยู่ที่ 300-350 ล้านบาท ส่วนที่เหลือเป็นรับความผิดชอบของบริษัทรับประกันภัยต่อต่างชาติ
อย่างไรก็ตาม บริษัทได้ตัดสินใจบันทึกความเสียหายที่เกิดขึ้นทั้งหมดลงในผลประกอบการปีนี้ ซึ่งอาจส่งผลให้กำไรลดน้อยลงได้ แต่ก็ไม่ส่งผลกระทบต่อฐานะการเงิน และไม่จำเป็นต้องเพิ่มทุนจดทะเบียน เนื่องจากบริษัทมีเงินกองทุนสูงกว่ากฎหมายที่กำหนดถึง 700% หรือประมาณ 1 หมื่นล้านบาท